12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ดังเอกสารแนบ 7

(2) คำอธิบายและการวิเคราะห์ของฝ่ายจัดการ

1. ผลการปฏิบัติตามแผนการดำเนินธุรกิจ

จากการที่บริษัทย่อยของบริษัทคือ บริษัท ยูเนี่ยนเอ็นเนอร์ยี่ จำกัด
ได้ลงทุนในโครงการผลิตกระแสไฟฟ้า ของบริษัท ยูเนี่ยนเพาเวอร์ ดีเวลลอปเม้นท์ จำกัด ซึ่งปี
2546 ได้เปลี่ยนชื่อบริษัทเป็น บริษัท ราชบุรีเพาเวอร์ จำกัด (RPCL)
และมีการเปลี่ยนแปลงลักษณะโครงการ และย้ายสถานที่ตั้งมาที่จังหวัดราชบุรี ตามรายละเอียดต่างๆ
ที่ได้เปิดเผยไว้ในแบบแสดงรายการข้อมูลปี 2546 แล้วนั้น แผนการดำเนินธุรกิจของ RPCL
คาดว่าจะสามารถสร้างโรงไฟฟ้าในระยะที่ 1 เสร็จเพื่อจ่ายกระแสไฟฟ้าในเดือนมีนาคม 2551
ขณะนี้เหลือขั้นตอนการขอใบอนุญาตบางส่วนจากทางการที่เกี่ยวข้อง
และสัญญาทางการเงินในการหาแหล่งเงินกู้ตามแผนงาน ซึ่งคาดว่าจะเสร็จประมาณต้นปี 2549
ดังนั้นในปี 2547 ถึงปลายปี 2548 จึงเป็นช่วงติดตามความคืบหน้าการปฏิบัติตามแผนงาน
ถ้าขั้นตอนการดำเนินงานต่างๆ เป็นไปตามแผนงาน บริษัทก็จะได้รับเงินให้กู้ยืมคืน
และจะได้รับผลตอบแทนจากการลงทุนในรูปของเงินปันผล ตั้งแต่ผลการดำเนินงานของปี 2551
เป็นต้นไป

2. ผลการดำเนินงาน

1.  ภาพรวมของผลการดำเนินงาน

  ผลการดำเนินงานของบริษัทและบริษัทย่อยในรอบปีที่ผ่านมา บริษัทมีกำไรสุทธิสำหรับปี 2547
  เป็นจำนวน 424.48 ล้านบาท ลดลงร้อยละ 56.72 % เมื่อเทียบกับปี 2546 ซึ่งมีจำนวน
  980.76 ล้านบาท รายการหลักที่เป็นสาเหตุของความเปลี่ยนแปลง คือ ยอดขายลดลง 623
  ล้านบาท หรือลดลง 3.58 % แต่กำไรขั้นต้นลดลง 432.27 ล้านบาท หรือ 2.10 %
  ซึ่งสัดส่วนของกำไรขั้นต้นเท่ากับ 10.73 % ของยอดขายน้อยกว่าปีที่ผ่านมา ซึ่งเคยได้รับ 12.83
  % ของยอดขายเพราะต้นทุนวัตถุดิบมีราคาสูงขึ้นมาก
  แต่ราคาขายไม่สามารถปรับขึ้นราคาได้เท่ากับสัดส่วนของต้นทุนที่สูงขึ้น
  นอกจากนี้มีรายการอื่นที่มีสาเหตุกระทบเล็กน้อย คือ ค่าใช้จ่ายในการขายและบริหาร
  เพิ่มขึ้นจากบริษัทและที่เป็นบริษัทย่อย ในปี 2547 เหมือนปี 2546 เท่ากับ 53.87 ล้านบาท หรือ
  3.37 % แต่มีค่าใช้จ่ายในการขาย และบริหารที่เพิ่งจะเป็นบริษัทย่อยในปี 2547 คือ บมจ.
  ยูเนี่ยนอุตสาหกรรมสิ่งทอ จำนวน 116 ล้านบาท รวมเพิ่มอยู่ในงบการเงินรวมของปี 2547
  จึงทำให้ค่าใช้จ่ายประเภทนี้สูงขึ้น 170 ล้านบาท
  และมีรายการขาดทุนจากการด้อยค่าของเงินลงทุน เกิดขึ้นปลายปี 2547 จำนวน 156.47
  ล้านบาท สาเหตุดังกล่าวมีปัจจัยหลักทำให้เกิดผลกระทบต่อการดำเนินงานซึ่งสามารถสรุปได้คือ

  (1) นโยบายของหน่วยงานภาครัฐของต่างประเทศ และการเปลี่ยนแปลงราคาตลาด

ของวัตถุดิบ

ตามที่บริษัทย่อยของบริษัท ได้ลงทุนในธุรกิจพลังงานไฟฟ้าในสาธารณรัฐประชาชนจีน เมื่อหลายๆ
ปีที่ผ่านมา ซึ่งได้รับผลตอบแทนที่ดีมาโดยตลอด จนกระทั่งในปี 2546 มาถึงปี 2547
ถ่านหินซึ่งเป็นวัตถุดิบหลักของโรงงานผลิตกระแสไฟฟ้า มีราคาตลาดสูงขึ้นมาโดยตลอด
ถัวเฉลี่ยขึ้นราคาประมาณร้อยละ 50 ในขณะที่ราคาขายไฟฟ้าและไอน้ำ
เป็นราคาควบคุมโดยทางการ/ หน่วยงานของภาครัฐซึ่งไม่สามารถขึ้นราคาได้ หรือขึ้นราคาได้น้อย
คณะผู้บริหารได้พยายามเสนอเรื่องขอขึ้นราคาขายค่าไฟฟ้าและไอน้ำ กับหน่วยงานภาครัฐ
ให้ปรับราคาขายขึ้นอีก แต่การเจรจาต้องอาศัยระยะเวลา และรอคำตอบจากภาครัฐ
ช่วงระยะเวลารอคำตอบมีผลกระทบต่อการดำเนินงาน ทำให้โดยรวมเกิดผลขาดทุน
ส่วนการพิจารณาของภาครัฐในบางแห่ง
มีผลทำให้บางโรงงานขึ้นราคาขายได้เล็กน้อยไม่เท่ากับสัดส่วนของต้นทุนถ่านหินที่เพิ่มขึ้น
และหรือได้รับเงินชดเชยบางส่วน ในบางโรงงานยังรอผลการเจรจาต่อรอง แต่มีอยู่ 1
แห่งที่ภาครัฐไม่ให้ขึ้นราคาขายคือ โรงงาน Danhuang Union Cogeneration
ทางคณะกรรมการบริษัทแห่งนั้น จึงมีมติให้หยุดดำเนินกิจการเพื่อลดผลขาดทุนที่เกิดจากกระแสเงินสด
จากผลกระทบข้างต้นที่กล่าวมาแล้ว เป็นเหตุทำให้กิจการพลังงานไฟฟ้าและธุรกิจต่างๆ
ในสัดส่วนของสหยูเนี่ยนในประเทศจีน มีผลโดยรวมทั้งบริษัทย่อยและบริษัทร่วมมีผลกำไรเพียง 58
ล้านบาท ในปี 2547 จากที่เคยได้กำไรถึง 323 ล้านบาทในปี 2546
และมีการปรับปรุงบัญชีขาดทุนจากการตัดจ่ายเงินลงทุน และทรัพย์สินอื่นอีก 216 ล้านบาท
ในเรื่องกิจการพลังงานไฟฟ้านี้ โดยนโยบายของรัฐบาลกลางจีน เพิ่งกำหนดในปลายปี 2547
ให้โครงสร้างราคาไฟฟ้าสามารถปรับขึ้นลงได้ตามต้นทุนเชื้อเพลิง หรือถ่านหิน
แต่สัดส่วนในรายละเอียดขึ้นอยู่กับแต่ละมณฑล หรือแต่ละเมือง ฉนั้น คาดว่าสถานการณ์ในปี 2548
จะดีกว่าปี 2547

 (2) นโยบายของรัฐบาลในเรื่องการเปิดเสรีทางการค้า

ทำให้สินค้าจากต่างประเทศในประเภทผลิตภัณฑ์ทำนองเดียวกันกับบริษัท
ทั้งเป็นสินค้ากึ่งสำเร็จรูปเพื่อนำมาผลิตต่อ หรือเป็นสินค้าสำเร็จรูปก็ตาม
เข้ามาตีตลาดภายในประเทศ ด้วยราคาขายต่อหน่วยที่ต่ำกว่า และไม่มีพิธีการทางภาษี
มีผลกระทบทำให้ราคาสินค้าของบริษัทปรับราคาขึ้นไม่ได้ และจำหน่ายได้ยากขึ้น
ในขณะที่ราคาวัตถุดิบมีแนวโน้มสูงขึ้นโดยตลอด
การที่ราคาขายของสินค้าไม่สามารถขึ้นราคาได้เท่ากับสัดส่วนของราคาวัตถุดิบที่สูงขึ้น
ทำให้กำไรขั้นต้นของบริษัทลดลง บริษัทได้ตระหนักในเรื่องนี้
และหาทางปรับเปลี่ยนเพื่อไปลงทุนในพื้นที่ต่างจังหวัด
หรือต่างประเทศที่จะสามารถทำให้ต้นทุนของสินค้าที่ผลิตได้ลดลง

(3) การตลาดและการแข่งขัน

ในสภาวะการตลาดและการแข่งขันที่ทวีความรุนแรงมากขึ้นทุกวัน
บริษัทต้องแข่งขันกับสินค้าประเภทเดียวกันที่ผลิตจากต่างประเทศ ที่มีต้นทุนต่ำกว่า
อันเป็นผลกดดันให้ราคาขายต่อหน่วยของสินค้าลดต่ำลง บริษัทต้องปรับตัวให้ทันกับสภาพการตลาด
และการแข่งขันที่เกิดขึ้นเพื่อรักษาส่วนแบ่งการตลาด
โดยบางส่วนบริษัทปรับกลยุทธ์ไปลงทุนในพื้นที่ที่มีต้นทุนต่ำกว่า เพื่อให้สามารถแข่งขันได้
หรือเป็นการขยายตลาดไปในเขตพื้นที่ใหม่ด้วย เป็นต้น

 (4) อัตราแลกเปลี่ยนเงินตราต่างประเทศ

ความผันผวนของอัตราแลกเปลี่ยน
มีผลต่อยอดขายในสกุลเงินบาทที่บริษัทได้รับจากการรับชำระหนี้ที่เป็นสกุลเงินตราต่างประเทศ
ปริมาณธุรกิจส่งออกของบริษัทฯ ที่ขายเป็นสกุลดอลล่าร์สหรัฐ
มีสัดส่วนมากพอสมควรเมื่อเทียบกับยอดขายส่งออกทั้งหมด จากเหตุการณ์ในช่วงต้นปี 2547
เงินบาทมีค่าแข็งขึ้นมาก เมื่อเทียบกับปลายปี 2546
บริษัทมีการทำสัญญาซื้อขายเงินตราต่างประเทศล่วงหน้าไว้ แต่ก็เกิดความผันผวนของค่าเงินบาท
ประมาณกลางปี 2547 เงินบาทอ่อนค่าลง และเหตุการณ์ก็พลิกผันอีกครั้ง เมื่อไตรมาส 4 ของปี
2547 เมื่อสหรัฐอเมริกากำหนดให้เงินดอลล่าร์สหรัฐอ่อนค่าลงในตลาดเงิน
มีผลทำให้เงินบาทแข็งค่าขึ้นอย่างกระทันหัน การที่เงินบาทแข็งค่านั้น
มีผลทำให้สกุลเงินดอลล่าร์สหรัฐที่บริษัทได้รับจากการขายเมื่อเทียบเป็นเงินไทยแล้ว
จำนวนเงินค่าขายที่ได้เป็นเงินบาทมีจำนวนลดน้อยลงอย่างชัดเจน
ซึ่งมีผลส่วนหนึ่งที่ทำให้จำนวนเงินรายรับจากการขายลดน้อยลง เมื่อเทียบกับปี 2546
และเป็นปัจจัยหนึ่งที่ทำให้กำไรขั้นต้นของบริษัทบางส่วนลดลงด้วยเช่นกัน
อย่างไรก็ตามบริษัทได้มีระบบบริหารความเสี่ยงในด้านนี้เพื่อปรับให้เหมาะสมกับสถานการณ์ในแต่ละช่วงเวลาให้เหมาะสมที่สุด

(5) การเพิ่มประเภทธุรกิจ

จากสภาวะการตลาดและการแข่งขันในสินค้าประเภทเดิมที่บริษัทดำเนินธุรกิจอยู่มีความรุนแรงมากขึ้นเรื่อยๆ
ในสภาวะการเปลี่ยนแปลงทางเศรษฐกิจของโลก บริษัทฯ จึงมีการปรับกลยุทธ์การดำเนินธุรกิจ
ที่ผ่านมา บริษัทฯ ได้ขยายการลงทุนในประเทศจีน มุ่งเน้นที่กลุ่มพลังงาน
คือโรงงานผลิตกระแสไฟฟ้าใน 3 มณฑล คือมณฑลเจียงซู มณฑลเจ้อเจียง และมณฑลยูนนาน
จนกระทั่งในปลายปี 2546 ถึงปี 2547 บริษัทฯ ได้ลงทุนในธุรกิจโรงเรียนนานาชาติ
โดยเริ่มที่นครเซี่ยงไฮ้ ขณะนี้กำลังขยายไปกรุงปักกิ่ง เนื่องจากบริษัทฯ
เห็นว่าเป็นธุรกิจคนละประเภทกับธุรกิจเดิมของบริษัท
ทั้งยังเป็นการกระจายความเสี่ยงการลงทุนและเป็นโอกาสในการทำธุรกิจใหม่
พร้อมทั้งสถานที่ดังกล่าวมีศักยภาพ เหมาะสมในการทำธุรกิจโรงเรียนนานาชาติ
เพราะมีลูกหลานของชาวต่างชาติที่เข้าไปประกอบอาชีพในประเทศจีน ณ เมืองดังกล่าวค่อนข้างมาก
ทั้งยังมีความต้องการศึกษาในโรงเรียนนานาชาติเป็นพื้นฐาน บริษัทฯ
คาดว่าจะได้รับผลตอบแทนที่ดีและเหมาะสมในระยะยาว

  2.2 ผลการดำเนินงานที่ผ่านมาของกลุ่มธุรกิจ

  (1) รายได้จากการขายหรือบริการ

บริษัทมีรายได้จากการขายในปี 2547 เท่ากับ 16,791.8 ล้านบาท เมื่อเทียบกับปี 2546
ซึ่งมีจำนวน 17,414.65 ล้านบาท มีจำนวนลดลง 622.85 ล้านบาท หรือ 3.58 %
ทั้งนี้มีสาเหตุหลักมาจาก การที่ บมจ. ยูเนี่ยนอุตสาหกรรมสิ่งทอ (UT)
เปลี่ยนสถานะเป็นบริษัทย่อยของบริษัทฯ ในปี 2547 ซึ่งในปี 2546 ยังเป็นบริษัทร่วม ดังนั้นในปี
2547 งบการเงินรวมของบริษัทฯ ต้องตัดจำนวนเงินยอดขายของบริษัทฯ
และบริษัทย่อยซื้อขายสินค้าระหว่างกันกับ บมจ.UT ออกไป ในขณะที่งบการเงินรวมของบริษัทฯ
มียอดขายเพิ่มจากรายการที่ UT ขายให้บุคคลภายนอกด้วย
แต่จำนวนยอดขายที่ตัดออกมากกว่ายอดขายที่เพิ่มขึ้น จึงมีผลกระทบทำให้ยอดขายลดลงจำนวน 575
ล้านบาท ในขณะที่ ปี 2546 UT เป็นบริษัทร่วม จึงไม่มีการตัดรายการทำนองเดียวกันนี้ที่บริษัทฯ
และบริษัทย่อยขายสินค้าให้บริษัทร่วม วิธีการดังกล่าวเป็นการปฏิบัติตามมาตรฐานบัญชีให้ถูกต้อง
นอกจากนี้ในระหว่างปี 2547 กลุ่มธุรกิจที่มียอดขายเพิ่มขึ้น คือ ธุรกิจพลาสติก ยาง และโลหะ
เนื่องจากเป็นธุรกิจที่เกี่ยวเนื่องกับอุตสาหกรรมรถยนต์ ที่มีแนวโน้มเจริญเติบโตสูงขึ้น
และอุปสงค์จากต่างประเทศเกี่ยวกับสินค้ากระติกสูญญากาศเพิ่มขึ้น
ตลอดจนยอดขายจากธุรกิจพลังงานที่เป็นบริษัทย่อยในประเทศจีนก็มียอดขายเพิ่มขึ้นเช่นกัน
อันเนื่องมาจากความต้องการใช้กระแสไฟฟ้า และไอน้ำ ในพื้นที่ที่โรงงานตั้งอยู่ยังเพิ่มสูงขึ้น
ในส่วนของกลุ่มธุรกิจที่มียอดขายลดลง คือ กลุ่มสิ่งทอ รองเท้า และคอมพิวเตอร์
เนื่องจากได้รับผลกระทบจากภาวะตลาดและการแข่งขันที่รุนแรงด้านราคาจากประเทศที่มีต้นทุนการผลิตที่ต่ำกว่า
และนโยบายการเปิดการค้าเสรีในปี 2547
กลุ่มธุรกิจรองเท้าได้รับผลกระทบจากความผันผวนของอัตราแลกเปลี่ยนเงินตราระหว่างประเทศทั้งต้นปีและปลายปี
ทำให้ยอดขายที่แปลงค่าเป็นเงินบาท มีจำนวนยอดขายเงินบาทลดลงเมื่อเทียบกับปี 2546
อย่างไรก็ตาม บริษัทฯ คาดว่าแนวโน้มราคาตลาดของกลุ่มสิ่งทอ รองเท้า และอิเลคโทนิคส์
คอมพิวเตอร์ จะไม่สามารถปรับราคาเพิ่มได้ และอาจลดลงอย่างต่อเนื่อง บริษัทฯ
จึงต้องขยายธุรกิจไปในกลุ่มธุรกิจอื่นดังที่กล่าวไว้แล้วในหัวข้อ 12 ข้อย่อย 2 (5)

  (2) รายได้อื่น

บริษัทมีรายได้อื่นที่ไม่ใช่รายได้จากการขายในปี 2547 เทียบกับปี 2546 มีจำนวนเพิ่มขึ้น 102.44
ล้านบาท หรือ 25.72 % เนื่องจาก UT มีรายได้อื่นๆ ที่ไม่ใช่ธุรกิจหลักของบริษัท จำนวน 81.57
ล้านบาท บริษัทฯ นำมารวมเป็นรายได้อื่นในงบการเงินรวมของปี 2547 ซึ่ง UT
เปลี่ยนสถานะจากบริษัทร่วมเป็นบริษัทย่อยในปี 2547 รายการดังกล่าวไม่ปรากฏจำนวนเงินในปี
2546 ทำให้รายได้อื่นของบริษัทฯ สูงขึ้นจากการนี้ 81.57 ล้านบาท นอกจากนี้รายได้อื่นๆ
ที่ไม่ใช่ธุรกิจหลักของกิจการซึ่งมาจากกลุ่มผลิตกระแสไฟฟ้าในประเทศจีน เพิ่มขึ้นจากปีที่แล้วประมาณ
25 ล้านบาท ในส่วนของบริษัทย่อยอื่นๆ แตกต่างกับปีที่แล้วเล็กน้อยอย่างไม่มีสาระสำคัญ

รายการส่วนแบ่งกำไร (ขาดทุน) จากเงินลงทุนตามวิธีส่วนได้เสียลดลงจากปีที่แล้ว 24.89
ล้านบาท
สาเหตุหลักมาจากการลดลงของผลประกอบการของบริษัทร่วมในกลุ่มธุรกิจผลิตกระแสไฟฟ้าในประเทศจีนที่ราคาต้นทุนถ่านหินสูงขึ้นมาก
ในขณะที่ราคาขายไฟฟ้าและไอน้ำ เป็นราคาควบคุมโดยทางการ
สถานการณ์เช่นนี้คาดว่าจะดีขึ้นในอนาคต ซึ่งต้องขึ้นอยู่กับผลการเจรจาหาข้อยุติ
ระหว่างหน่วยงานภาครัฐของพื้นที่ และคณะผู้บริหารของแต่ละบริษัทร่วมนั้นๆ

(3) ต้นทุนและค่าใช้จ่ายในการขายและบริหาร

ต้นทุนขายของปี 2547 ลดลงจากปี 2546 จำนวน 190.59 ล้านบาท
อันเนื่องจากการลดลงของยอดขาย 622.85 ล้านบาท การที่ต้นทุนขายลดน้อยกว่ายอดขาย
เพราะต้นทุนขายเพิ่มขึ้นในสัดส่วนมากกว่ายอดขายที่เพิ่มขึ้นในบางกลุ่มธุรกิจ เช่นธุรกิจพลาสติก ยาง
และโลหะ หรือต้นทุนขายเพิ่มมากแต่ราคาขายไม่เพิ่ม หรือเพิ่มได้เล็กน้อย ในกลุ่มผลิตกระแสไฟฟ้า
หรือต้นทุนขายเพิ่มไม่มากแต่ราคาขายลดลงในบางกลุ่มธุรกิจ เช่นธุรกิจรองเท้า สิ่งทอ
ฉนั้นตามสถานการณ์ภาวะการตลาดและการแข่งขันที่รุนแรง
ล้วนแต่ทำให้สัดส่วนต้นทุนเพิ่มขึ้นเมื่อเทียบกับยอดขาย

ในส่วนของค่าใช้จ่ายในการขายและบริหาร ในปี 2547 มีจำนวน 1,768.15 ล้านบาท เพิ่มขึ้น
170.76 ล้านบาท เมื่อเทียบกับปี 2546 ซึ่งมีจำนวน 1,597.38 ล้านบาท
ทั้งนี้เนื่องจากมีการเพิ่มค่าใช้จ่ายประเภทนี้ของ UT ตามเหตุผลที่เปลี่ยนสถานะเป็นบริษัทย่อย
จำนวน 116.89 ล้านบาท ซึ่งปี 2546 ไม่มีการรวมค่าใช้จ่ายของ UT ในงบการเงินรวม
นอกนั้นเป็นการเพิ่มจากบริษัทเดิมทั้งสิ้น จำนวน 53.87 ล้านบาท หรือ 3.37 %
ซึ่งเป็นปกติของการดำเนินธุรกิจ ซึ่งค่าใช้จ่ายหลักที่เพิ่มคือ ค่าแรงงาน เพิ่มขึ้น 2.49 %
ค่าไฟฟ้าเพิ่มขึ้น 2.36 %
และมีค่าใช้จ่ายประเภทอื่นที่บริษัทสามารถควบคุมให้ลดลงได้ตามความจำเป็น และเหมาะสมแล้ว

(4) กำไร

ในปี 2547 บริษัทมีผลการดำเนินงานจากอัตรากำไรขั้นต้น 10.73 % เมื่อเทียบกับปี 2546
ซึ่งเท่ากับ 12.83 % นั้น ลดลง 2.10 % เนื่องจากในปี 2547 ต้นทุนวัตถุดิบมีราคาสูงขึ้นมาก
ตามรายละเอียดที่กล่าวไว้ในหัวข้อ 12 ข้อย่อย 2.1 (1) (2) (3) (4) และข้อย่อย 2.3 (3)
บริษัทมีอัตรากำไรจากการดำเนินงานต่อรายได้รวม เท่ากับ 3.97 % ลดลง 3.65 %
เมื่อเทียบกับปีที่ผ่านมา ซึ่งได้เท่ากับ 7.62 %
ทั้งนี้เนื่องจากสาเหตุหลักผลประกอบการของบริษัทย่อยและบริษัทร่วมในประเทศจีน
มีผลการดำเนินงานโดยรวมในปี 2547 มีกำไรเพียง 58 ล้านบาท ในขณะที่ปีที่ผ่านมา
มีผลกำไรรวม 323 ล้านบาท นอกจากนี้ยังมีการปรับปรุงบัญชีและขาดทุนจากการตัดจ่ายเงินลงทุน
และทรัพย์สินอื่นอีกเป็นจำนวน 216 ล้านบาท
เนื่องจากธุรกิจพลังงานไฟฟ้าใช้เชื้อเพลิงประเภทถ่านหิน ราคาถ่านหินในประเทศจีน ปี 2547
มีราคาสูงขึ้นมาก ถัวเฉลี่ยขึ้นราคาประมาณร้อยละ 50 ในขณะที่ราคาขายไฟฟ้าและไอน้ำ
เป็นราคาควบคุมโดยทางการยังขึ้นราคาไม่ได้ ผู้บริหารต้องใช้เวลาเจรจาขอขึ้นราคาขายกับภาครัฐ
ซึ่งมีผลกระทบอย่างมากต่อผลประกอบการของบริษัท
ระหว่างนี้บางแห่งขึ้นราคาได้เล็กน้อยและได้รับเงินชดเชยจากภาครัฐแล้ว
บางแห่งอยู่ระหว่างขั้นตอนการเจรจาและรอคำตอบจากภาครัฐ

ส่วนเรื่องอัตราส่วนกำไรสุทธิต่อรายได้รวมของปี 2547 เท่ากับ 2.41 % ในขณะที่ปี 2546 เท่ากับ
5.40 % ลดลง 2.99 %
เพราะสาเหตุจากการลดลงของกำไรจากการดำเนินงานที่กล่าวข้างต้นประกอบกับบริษัทมีดอกเบี้ยจ่ายเพิ่มขึ้น
15 ล้านบาท หรือเทียบกับ 0.10 % ของรายได้รวม
เนื่องจากบริษัทมีเงินกู้ระยะยาวเพื่อลงทุนเพิ่มขึ้น ในเรื่องอัตราผลตอบแทนผู้ถือหุ้น ปี 2547 เท่ากับ
3.38 % ในขณะที่ปี 2546 เท่ากับ 8.00 % ลดลง 4.62 % เนื่องจากกำไรสุทธิปี 2547
ลดลงจากปี 2546 มากตามที่กล่าวข้างต้น ถึงอย่างไรก็ตาม
ถ้าเปรียบเทียบกับอัตราผลตอบแทนประเภทเงินฝากประจำ ก็ยังคงมีอัตราสูงกว่ามาก
ภายใต้สถานการณ์ดังกล่าว กลุ่มบริษัทกำลังปรับปรุงกลยุทธ์การดำเนินธุรกิจ
พร้อมกับดูเรื่องบริหารความเสี่ยงควบคู่กันไปด้วย เพื่อพัฒนาประสิทธิภาพให้ดีขึ้น

ในปี 2547 งบการเงินรวมของบริษัทฯ มีกำไรสุทธิ 424.48 ล้านบาท
เมื่อเทียบกับกระแสเงินสดจากการดำเนินงานมีถึง 1,009.35 ล้านบาท
หรือได้เงินสดจากการดำเนินงานเป็น 237.79 % ของกำไรสุทธิ เทียบกับปีที่แล้วซึ่งมีจำนวน
144.01 % บริษัทได้เงินสดจากการดำเนินงานเพิ่มขึ้น 93.78 %
การที่กำไรสุทธิมีตัวเลขต่ำกว่ากระแสเงินสดจากการดำเนินงานมาก เนื่องจาก
มีรายการที่ต้องบันทึกรายรับ รายจ่ายที่ไม่ใช่เงินสด แต่กระทบงบกำไรขาดทุนหลายรายการ เช่น
มีขาดทุนจากการด้อยค่าของเงินลงทุนในบริษัท Danhuang Union Cogeneration จำนวน 156
ล้านบาท มีรายการตัดค่าเสื่อมราคา และตัดจำหน่ายจำนวน 873.49 ล้านบาท
มีการรับรู้รายรับจากการบันทึกส่วนแบ่งกำไรในบริษัทร่วม 340.51 ล้านบาท เป็นต้น
การที่บริษัทได้กระแสเงินสดจากการดำเนินงานมากกว่ากำไรสุทธิ
แสดงถึงความมีคุณภาพของกำไรสุทธิที่ได้รับเป็นตัวเงิน มิใช่เพียงแค่กำไรทางตัวเลข
ทำให้มีสภาพคล่องในการดำเนินงานสูง

5.  อัตราผลตอบแทนต่อผู้ถือหุ้น

ในปี 2547 บริษัทมีกำไรสุทธิตามวิธีส่วนได้เสียทางบัญชี
ซึ่งเป็นไปตามมาตรฐานบัญชีที่กำหนดให้รับรู้ส่วนแบ่งผลกำไร (ขาดทุน)
จากบริษัทย่อยและบริษัทร่วมแล้ว มีกำไรสุทธิจำนวน 424.48 ล้านบาท กำไรสุทธิต่อหุ้น 1.46 บาท
บริษัทคาดว่าจะจ่ายเงินปันผลให้ผู้ถือหุ้นจำนวน 1.25 บาท ต่อหุ้น
อัตราการจ่ายเงินปันผลเทียบเท่ากับ 85.62 % ของกำไรสุทธิตามวิธีส่วนได้เสียของบริษัท

นโยบายในการจ่ายเงินปันผลของบริษัท ไม่ได้กำหนดเป็นสัดส่วนที่แน่นอนเทียบกับกำไรสุทธิ
แต่มีนโยบายให้ผู้ถือหุ้นได้รับผลตอบแทนในอัตราที่เหมาะสมกับการลงทุนอย่างสม่ำเสมอ
โดยเป็นไปตามสภาพคล่องและแผนการใช้เงินของบริษัท โดยคำนวณจ่ายจากกำไรตามวิธีราคาทุน
ซึ่งเป็นผลการดำเนินงานจากกระแสเงินสดจริงที่บริษัทได้รับ

ประวัติการจ่ายเงินปันผลของบริษัท เทียบกับกำไรสุทธิต่อหุ้น ตามวิธีส่วนได้เสียปรากฎดังนี้

คือ ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีส่วนได้เสีย)

2546 1.25 3.37

2545 1.25 3.40

2544 1.25 3.72

2543 1.25 3.89

2542 1.25 4.20

2541 1.20 9.09 (จากการปรับปรุงอัตราแลกเปลี่ยน)

  2540 1.00 (1.39) (จากการปรับปรุงอัตราแลกเปลี่ยน)

3. ฐานะการเงิน

การเปลี่ยนแปลงฐานะการเงินของบริษัทสามารถสรุปได้ดังนี้

3.1 สินทรัพย์ ณ 31 ธันวาคม 2547 บริษัทมีสินทรัพย์รวมเป็นจำนวนเงิน 20,730 ล้านบาท
เพิ่มขึ้น 7.32 % เมื่อเทียบกับสิ้นปี 2546 ซึ่งมีจำนวน 19,316 ล้านบาท

  (1) ส่วนประกอบของสินทรัพย์ ณ สิ้นปี 2547 ที่สำคัญคือ สินทรัพย์หมุนเวียน 37.18 %

เงินลงทุน 37.78 % ที่ดิน อาคารและอุปกรณ์ - สุทธิ 21.29 % และสินทรัพย์อื่น 3.74 %
เมื่อเทียบสัดส่วนตัวเลของค์ประกอบของสินทรัพย์ ณ สิ้นปี 2546
ปรากฏว่าสินทรัพย์หมุนเวียนมีองค์ประกอบเพิ่มขึ้น 0.76 % เนื่องจาก UT
เปลี่ยนสถานะจากบริษัทร่วมมาเป็นบริษัทย่อยตั้งแต่ปี 2547
รายการสินทรัพย์และหนี้สินจึงต้องรวมตัวเลขงบการเงินของ UT
เข้ามาในงบการเงินรวมของบริษัทด้วย ทั้งนี้รายการสินค้าคงเหลือของ UT มีประมาณ 800
ล้านบาท เป็นการเตรียมเพื่อส่งสินค้าให้ลูกค้า ซึ่งส่วนใหญ่มี order รองรับไว้แล้ว
และเป็นวัตถุดิบที่ต้องจัดเตรียม และซื้อตามฤดูกาล
สินทรัพย์หมุนเวียนในรายการอื่นมีตัวเลขทั้งเพิ่มขึ้นหรือลดลงเล็กน้อยอย่างไม่มีนัยสำคัญ
ส่วนประกอบของเงินลงทุนลดลง 3.16% เนื่องจากในปี 2547 ลดเงินลงทุนในบริษัทร่วมคือ บมจ.
ยูเนี่ยนอุตสาหกรรมสิ่งทอ ลงจำนวน 180.89 ล้านบาท ซึ่งเปลี่ยนสถานะเป็นบริษัทย่อย
และบริษัทย่อยคือ บริษัท ยูเนี่ยนเอ็นเนอร์ยี่ จำกัด ได้ขายเงินลงทุนสัดส่วน 5%
ในบริษัทราชบุรีเพาเวอร์ จำกัด หรือจำนวนเงิน 83.25 ล้านบาท ให้กับ บมจ. ปตท. นอกจากนี้
บริษัทมีลงทุนเพิ่มในบริษัท Union Education Management Ltd. จำนวน 79.66 ล้านบาท
และบริษัทย่อยมีลงทุนเพิ่มในธุรกิจผลิตกระแสไฟฟ้าคือ Wuxi Union Cogeneration Co., Ltd.
เป็นจำนวน 163 ล้านบาท

รายการ ที่ดิน อาคาร และอุปกรณ์- สุทธิ มีสัดส่วนองค์ประกอบเพิ่มขึ้น 3.44 %
เนื่องจากรวมสินทรัพย์ถาวรของบมจ. ยูเนี่ยนอุตสาหกรรมสิ่งทอ เพิ่มเข้ามาในงบอีกจำนวน 854
ล้านบาท และได้รวมสินทรัพย์ถาวรของบริษัทย่อยแห่งใหม่ในประเทศจีนคือ Shanghai Sahaunion
Thread Industry Co., Ltd. เพิ่มในงบของบริษัทจำนวน 84.86 ล้านบาท

ส่วนสินทรัพย์อื่นมีสัดส่วนองค์ประกอบลดลง 1.05%
เนื่องจากบริษัทย่อยได้รับคืนเงินทดรองจ่ายจากบริษัท ราชบุรีเพาเวอร์ จำกัด จำนวน 97.05
ล้านบาท และรายการภาษีถูกหัก ณ ที่จ่ายลดลง เนื่องจากบริษัทย่อยของบริษัทฯ
ได้รับเงินภาษีอากรคืนจากกรมสรรพากร รายการอื่น ๆ เปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ 31 ธันวาคม 2547 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน 2,610.7
ล้านบาท ได้ลดลงจากปีที่แล้วเล็กน้อย ซึ่งปีที่แล้วมีจำนวน 2,844.4 ล้านบาท
ส่วนใหญ่ยังไม่เกินกำหนดเวลาชำระหนี้ ระยะเวลาเก็บหนี้เฉลี่ยเท่ากับ 59 วัน
ซึ่งใกล้เคียงกับระยะเวลาการให้สินเชื่อของบริษัท อย่างไรก็ตาม
บริษัทและบริษัทย่อยได้ทำการประเมินมูลค่าสุทธิที่คาดว่าจะได้รับจากลูกหนี้การค้าที่ค้างชำระเกินกว่า
1 ปี ซึ่งมีจำนวนประมาณ 41.6 ล้านบาท
และได้บันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนประมาณ
36.8 ล้านบาท ซึ่งเทียบเป็นสัดส่วน 1.57 % ของลูกหนี้รวม บริษัท
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

เงินให้กู้ยืมระยะสั้นแก่กิจการที่เกี่ยวข้องกัน ยอดคงเหลือ ณ 31 ธันวาคม 2547 มีจำนวน 203.27
ล้านบาท ลดลงจากปี 2546 ซึ่งมีจำนวน 626.19 ล้านบาท
รายการเหล่านี้เป็นการให้ความช่วยเหลือทางการเงินกับธุรกิจในกลุ่ม ซึ่งนำไปเป็นเงินทุนหมุนเวียน
และใช้ในธุรกรรมที่เกี่ยวข้องกับการประกอบกิจการในปี 2547 บางบริษัทเหล่านี้มีสภาพคล่องเหลือ
จึงคืนเงินดังกล่าวให้บริษัทฯ อย่างไรก็ตาม การให้กู้ยืมเงินกับกิจการที่เกี่ยวข้องกันนี้
มีการคิดดอกเบี้ยซึ่งอิงกับอัตราดอกเบี้ยเงินกู้ของธนาคารพาณิชย์ขนาดใหญ่แห่งหนึ่ง บริษัทฯ
เชื่อว่ารายการคงค้างเหล่านี้ ผู้กู้มีความสามารถที่จะใช้คืนเงินกู้ได้ทั้งจำนวน

ในส่วนของสินค้าคงเหลือ ณ 31 ธันวาคม 2547 มีจำนวนเพิ่มขึ้น 1,084 ล้านบาท หรือเท่ากับ
4.81 % ขององค์ประกอบของสินทรัพย์ เมื่อเทียบกับ ณ 31 ธันวาคม 2546 ซึ่งมีจำนวน
1,203.57 ล้านบาท สาเหตุเนื่องจากในงบการเงินรวมปี 2547 มีการเพิ่ม บมจ.
ยูเนี่ยนอุตสาหกรรมสิ่งทอ (UT) เป็นบริษัทย่อย จึงบวกสินค้าคงเหลือของ UT ซึ่งมีจำนวน 800
ล้านบาท เพิ่มขึ้นในงบฯ นอกจากนี้มีสินค้าคงเหลือของกลุ่มธุรกิจพลาสติก ยางและโลหะ
และกลุ่มรองเท้าเพิ่มขึ้นอีกกลุ่มละ 100 ล้านเศษ เนื่องจากเป็นสินค้าที่เตรียมส่งให้ลูกค้าที่ส่วนใหญ่มี
order รองรับไว้แล้ว อย่างไรก็ตาม บริษัทฯ
ได้ตีราคามูลค่าสุทธิที่คาดว่าจะได้รับจากสินค้าคงเหลือทั้งสิ้นแล้ว
มีการบันทึกหักสำรองสินค้าเสื่อมสภาพและล้าสมัยไว้แล้ว ณ 31 ธันวาคม 2547 เป็นจำนวนเงิน
109.8 ล้านบาท ซึ่งเป็นจำนวนที่เหมาะสมไม่มากหรือน้อยเกินไป

ในกรณีเงินลงทุนบริษัทฯ มีการลงทุนทั้งในประเทศและต่างประเทศซึ่งมีรายละเอียดต่าง ๆ
ตามหมายเหตุประกอบงบการเงินข้อ 8 ข้อ 9 และข้อ 10 ในปี 2547
บริษัทย่อยแห่งหนึ่งในประเทศจีนซึ่งทำธุรกิจผลิตกระแสไฟฟ้า ได้หยุดดำเนินกิจการ
เนื่องจากราคาต้นทุนถ่านหินขึ้นราคาสูงมาก ทางภาครัฐไม่อนุมัติให้ขึ้นราคาค่าขายไฟฟ้า
ประกอบกับมีลูกค้าไอน้ำน้อยรายไม่สามารถเฉลี่ยภาระต้นทุนให้ต่ำลงได้ หรือเป็นโรงงานเล็กมาก
ไม่ได้ Economy of Scale คณะกรรมการบริษัทแห่งนี้จึงมีมติให้หยุดดำเนินการ
ในสถานการณ์ขณะนี้
จากการประเมินมูลค่าเงินลงทุนและจำนวนเงินที่คาดว่าจะได้รับคืนจากการขายทรัพย์สิน
มีผลต่างประมาณ 156 ล้านบาท บริษัทฯ ได้บันทึกสำรองค่าเผื่อการด้อยค่าของเงินลงทุน
และตัดขาดทุนจากการด้อยค่าของสินทรัพย์ในงบกำไรขาดทุนประจำปี 2547 แล้ว

2.  สภาพคล่อง

(1) สำหรับปีสิ้นสุดวันที่ 31 ธันวาคม 2547 บริษัทฯ มีกระแสเงินสดจากกิจกรรมดำเนินงาน
1,009 ล้านบาท ใช้ไปในกิจกรรมลงทุน 749 ล้านบาท ใช้ไปในกิจกรรมจัดหาเงิน 89 ล้านบาท
สรุปได้กระแสเงินสดสุทธิเพิ่มขึ้น 171.5 ล้านบาท
การที่บริษัทมีกระแสเงินสดรับจากกิจกรรมดำเนินงานลดน้อยกว่าปีที่แล้ว 403 ล้านบาท เนื่องจาก ณ
วันสิ้นปี 2547 เทียบกับปี 2546 บริษัทฯ ใช้เงินไปในสินค้าคงเหลือซึ่งมีเพิ่มขึ้น 316.6 ล้านบาท
มีลูกหนี้เพิ่ม 60 ล้านบาท มีสินทรัพย์หมุนเวียนอื่นเพิ่ม 44 ล้านบาท มีหนี้สินไม่หมุนเวียนอื่นลดลง 32
ล้านบาท การที่กระแสเงินสดจากกิจกรรมดำเนินงานมีจำนวน 1,009 ล้านบาท
มีมากกว่ากำไรจากการดำเนินงานซึ่งมีจำนวน 609.3 ล้านบาท เพราะว่า
กำไรจากการดำเนินงานปี 2547 มีการตัดขาดทุนจากการด้อยค่าของเงินลงทุนใน Danhuang
Union Cogeneration Co., Ltd. จำนวน 156.8 ล้านบาท
ซึ่งบริษัทได้จ่ายเงินสดในการลงทุนไปนานมากแล้ว มีสินทรัพย์ไม่หมุนเวียนอื่นลดลง 138 ล้านบาท
ทำให้กระแสเงินสดเพิ่มขึ้น

ในส่วนของกิจกรรมลงทุน
บริษัทได้ใช้เงินในการลงทุนขยายกิจการโรงงานผลิตกระแสไฟฟ้าที่ประเทศจีนเพิ่มขึ้น 163 ล้านบาท
ลงทุนเพิ่มทุนในกิจการโรงเรียนนานาชาติ 80 ล้านบาท ลงทุนซื้อหุ้นในบริษัทย่อย 116 ล้านบาท
ได้รับเงินคืนจากเงินให้กู้ยืมระยะสั้น 153 ล้านบาท ได้รับเงินปันผลจากการลงทุน 77.9 ล้านบาท
ได้รับเงินจากการขายเงินลงทุน 99.9 ล้านบาท ได้รับเงินจากการไถ่ถอนหน่วยลงทุน 120
ล้านบาท นอกจากนี้บริษัทและบริษัทย่อยมีการลงทุนในสินทรัพย์ถาวรประเภทที่ดิน อาคาร อุปกรณ์
เครื่องจักร ประมาณ 838 ล้านบาท ซึ่งส่วนใหญ่เป็นประเภทเครื่องจักรเพื่อดำเนินการผลิต
และซื้ออุปกรณ์ตลอดจนปรับปรุงอาคารในกลุ่มธุรกิจสิ่งทอ รองเท้า อิเลคโทรนิคส์
และโรงไฟฟ้าในประเทศจีน

ในส่วนของกิจกรรมจัดหาเงิน บริษัทมีกระแสเงินสดรับจากการกู้ยืมเงินระยะสั้น 401 ล้านบาท
การกู้ยืมเงินระยะยาว 628 ล้านบาท จ่ายคืนหนี้ที่ถึงกำหนดชำระ 709 ล้านบาท
จ่ายเงินปันผลให้ผู้ถือหุ้น 408 ล้านบาท ทั้งนี้บริษัทฯ มีกระแสเงินสดจ่ายสุทธิจากกิจกรรมจัดหาเงิน
88 ล้านบาท เพื่อนำไปลงทุนเพื่อขยายธุรกิจต่อไป

เมื่อรวมกระแสเงินสดจาก 3 กิจกรรมข้างต้น มีจำนวนเพิ่มขึ้นสุทธิ 171.5 ล้านบาท
รวมกับรายการเงินสดและรายการเทียบเท่าเงินสดยกมาต้นปี 1,852.5 ล้านบาท
จึงมีเงินสดและรายการเทียบเท่าเงินสด ปลายปี 2547 เท่ากับ 2,024 ล้านบาท

(2) อัตราส่วนสภาพคล่องที่สำคัญ ณ สิ้นปี 2547 บริษัทมีสินทรัพย์หมุนเวียนต่อหนี้สินหมุนเวียนเท่ากับ
1.58 เท่า อัตราส่วนสภาพคล่องต่อหนี้สินหมุนเวียนเท่ากับ 1.11 เท่า
แสดงถึงบริษัทสามารถเปลี่ยนสินทรัพย์สภาพคล่องเป็นเงินสด
ที่สามารถจะชำระหนี้สินหมุนเวียนได้ครบถ้วนแล้ว ยังมีสภาพคล่องส่วนเกินเหลืออยู่อีก 0.47 เท่า
แสดงให้เห็นว่าบริษัทยังมีสภาพคล่องสูงมาก ระยะเวลาการเก็บหนี้เฉลี่ยของบริษัท คือ 59 วัน
ซึ่งใกล้เคียงกับนโยบายการให้สินเชื่อทางการค้า ส่วนวงจรเงินสด
ตั้งแต่จ่ายเงินซื้อวัตถุดิบถึงรับเงินค่าขายสินค้าเป็นเวลา 32 วัน ซึ่งยาวกว่าปีที่แล้วซึ่งใช้เวลาเฉลี่ย
19 วัน เนื่องจากมีการนับเฉลี่ยวงจรเงินสดของ บมจ. ยูเนี่ยนอุตสาหกรรมสิ่งทอ (UT)
เพิ่มขึ้นในปี 2547 เนื่องจากเปลี่ยนสถานะจากบริษัทร่วมเป็นบริษัทย่อย ทั้งนี้วงจรเงินสดของ UT
มีระยะเวลายาวกว่า เพราะว่าระยะเวลาขายสินค้าเฉลี่ยของ UT
ใช้เวลานานกว่าเป็นสาเหตุจากมีสินค้าคงเหลือค่อนข้างมาก จึงทำให้งบการเงินของบริษัทฯ
มีระยะเวลาวงจรเงินสดยาวกว่าที่ผ่านมา แต่ก็ยังมีสภาพคล่องดีอยู่

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทมีเงินกู้ยืมระยะสั้น 1,220 ล้านบาท ส่วนของเงินกู้ยืมระยะยาวที่ถึงกำหนดชำระภายในหนึ่งปี
263 ล้านบาท มีเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี 67 ล้านบาท
มีค่าใช้จ่ายค้างจ่าย 573 ล้านบาท มีหนี้สินหมุนเวียนอื่นอีก 310 ล้านบาท รวม 2,433 ล้านบาท
ซึ่งต้องชำระภายใน 1 ปี แต่เมื่อเทียบกับสินทรัพย์สภาพคล่อง รายการเงินสด
และรายการเทียบเท่าเงินสดที่สามารถใช้ได้ทันทีมีจำนวน 2,024 ล้านบาท คิดเป็น 83.19%
ของหนี้ระยะสั้นที่ต้องชำระภายใน 1 ปี ซึ่งมีอัตราส่วนที่สูงมาก ระยะเวลาภายใน 1 ปี
บริษัทสามารถหาแหล่งเงินเพื่อชำระหนี้ดังกล่าวได้ทั้งหมด นอกจากนี้ในส่วนของเจ้าหนี้ทรัสต์รีซีท
(T/R) บริษัทมีลูกหนี้ L/C ที่จะรับชำระได้ตามกำหนดเพื่อนำไปจ่ายชำระเจ้าหนี้ T/R ได้ครบ
ดังนั้นเมื่อคำนึงถึงมูลค่าและระยะเวลาของการได้มาและการใช้จ่ายไปของกระแสเงินทุนระยะสั้นนั้นมีความสอดคล้องกัน

3.3 รายจ่ายลงทุน

(1) ที่ผ่านมา บริษัทและบริษัทย่อยมีรายจ่ายลงทุนประเภทเงินลงทุนเป็นส่วนใหญ่ คือ 7,833
ล้านบาท และจ่ายเพิ่มในปี 2547 เป็นบางส่วนในการซื้อที่ดิน อาคาร อุปกรณ์
และเครื่องจักรเป็นมูลค่าประมาณ 840 ล้านบาท เพื่อขยายธุรกิจในกลุ่มต่างๆ ของบริษัท
ซึ่งมีวัตถุประสงค์เพื่อปรับกระบวนการผลิตให้สอดคล้องกับเทคโนโลยี่
และอุปสงค์ของลูกค้าที่เปลี่ยนไป อีกทั้งเพื่อรองรับการขยายตัวของปริมาณธุรกิจที่เพิ่มขึ้นด้วย
ส่วนในเรื่องของผลตอบแทนจากการลงทุน
บริษัทและบริษัทย่อยได้รับเงินปันผลจากการลงทุนในบริษัทร่วมในประเทศไทย
และบริษัทร่วมทุนในประเทศจีน ซึ่งมีธุรกิจหลักคือ กลุ่มผลิตกระแสไฟฟ้า ในระยะเวลา 4-5
ปีที่ผ่านมา บริษัทในกลุ่มได้รับผลตอบแทนประมาณปีละ 6 %
แต่ปีที่ผ่านมาบริษัทผลิตไฟฟ้าส่วนใหญ่ขาดทุน เนื่องจากราคาต้นทุนวัตถุดิบหลักคือ
ถ่านหินได้ขึ้นราคาถัวเฉลี่ย 50% แต่ราคาขายไฟฟ้าขึ้นราคาไม่ได้หรือขึ้นได้เล็กน้อย
เพราะเป็นราคาควบคุมโดยภาครัฐ ต้องอาศัยเวลาในการเจรจากับภาครัฐ
ดังนั้นเงินปันผลที่จะได้รับในปีถัดไปคงลดน้อยลง และบางแห่งก็จ่ายไม่ได้
จึงทำให้โครงการลงทุนผลิตกระแสไฟฟ้าอาจได้รับผลตอบแทนน้อยกว่าที่เคยคาดหวังไว้
ซึ่งแนวโน้มของผลตอบแทนคาดว่าจะน้อยกว่าในอดีตที่ผ่านๆ มา แต่คงจะค่อยๆ
ปรับตัวดีขึ้นตามนโยบายโครงสร้างราคาไฟฟ้า ไอน้ำ และต้นทุนเชื้อเพลิงของรัฐบาลจีน
และบริษัทคาดว่าในระยะอีกประมาณ 2-3 ปี
คงจะได้รับผลตอบแทนจากโครงการโรงเรียนนานาชาติในประเทศจีน และเป็นผลตอบแทนระยะยาว

(2) แผนรายจ่ายลงทุน

เรื่องแผนรายจ่ายลงทุนในอนาคต ขณะนี้กำลังศึกษาหาข้อมูล
และยังไม่ถึงขั้นของการตัดสินใจว่าจะมีแผนรายจ่ายลงทุนหรือไม่

3.4 แหล่งที่มาของเงินทุน

1.  โครงสร้างเงินทุนของบริษัท ณ วันที่ 31 ธันวาคม 2547
    จากงบการเงินรวมของบริษัทและบริษัทย่อย มีหนี้สินรวม 6,788,685,853 บาท
    ส่วนของผู้ถือหุ้นของบริษัทรวม 12,499,317,691 บาท
    เห็นว่าโครงสร้างเงินทุนส่วนใหญ่มาจากส่วนของผู้ถือหุ้น
    บริษัทมีหนี้สินจำนวนน้อยเมื่อเทียบกับส่วนของทุน โดยอัตราส่วนหนี้สินต่อส่วนของผู้ถือหุ้น เท่ากับ
    0.54 ต่อ 1 ซึ่งถ้าเทียบขนาดใกล้เคียงกันกับกิจการอื่น ส่วนใหญ่อัตราส่วนนี้จะอยู่ประมาณ 2
    ต่อ 1 แสดงถึงความเสี่ยง จากการมีหนี้สินของบริษัทอยู่ในระดับต่ำมากถ้าเทียบกับทุนที่มีอยู่

อัตราส่วนความสามารถในการชำระดอกเบี้ยจ่ายเท่ากับ 20.81 เท่าของดอกเบี้ยจ่าย
ซึ่งโดยทั่วไปกำหนดเพียง 2-3 เท่า และอัตราส่วนความสามารถ
ในการชำระดอกเบี้ยและหนี้สินที่ครบกำหนดชำระภายใน 1 ปี เท่ากับ 1.32 เท่า
แสดงว่าบริษัทมีความสามารถในการจ่ายชำระหนี้ และดอกเบี้ยจ่ายได้ครบ
และยังมีสภาพคล่องส่วนเกิน 0.32 เท่า จึงกล่าวได้ว่าบริษัทมีโครงสร้างเงินทุนที่แข็งแกร่ง

2.  ส่วนของผู้ถือหุ้น

บริษัทและบริษัทย่อยมีมูลค่าของส่วนของผู้ถือหุ้น ณ 31 ธันวาคม 2547 เป็นจำนวน
12,499,317,691 ลดลงจาก ณ วันสิ้นปี 2546 จำนวน 107.74 ล้านบาท มีสาเหตุหลักมาจาก
ปลายปี 2547 ค่าเงินบาทเทียบกับสกุลเงินตราต่างประเทศ มีค่าแข็งขึ้น
ทำให้เกิดส่วนแตกต่างจากการแปลงค่างบการเงินที่เป็นเงินตราต่างประเทศ มีส่วนปรับปรุงลดลง
117.13 ล้านบาท องค์ประกอบของส่วนของผู้ถือหุ้น ประกอบด้วย ทุนจดทะเบียนและชำระแล้ว
3,000 ล้านบาท ส่วนเกินมูลค่าหุ้น 2,599 ล้านบาท หักหุ้นของบริษัทที่ถือโดยบริษัทย่อย 233.76
ล้านบาท มีเงินสำรองตามกฎหมาย 823.46 ล้านบาท สำรองอื่น 122.54 ล้านบาท
มีกำไรที่ยังไม่ได้จัดสรร 5,013.45 ล้านบาท มีส่วนเพิ่มจากอัตราแลกเปลี่ยน
ในการแปลงค่างบการเงินที่เป็นเงินตราต่างประเทศหลังปรับปรุงแล้ว จำนวน 1,005 ล้านบาท
และมีกำไรที่ยังไม่เกิดขึ้นจริงจากการเปลี่ยนแปลงมูลค่าเงินลงทุนในหลักทรัพย์เผื่อขาย 169.55
ล้านบาท บริษัทไม่มีรายการกำไรที่เกิดจากการตีราคาที่ดินเพิ่ม
เพราะไม่มีนโยบายในการดำเนินการดังกล่าว รวมเป็นส่วนของผู้ถือหุ้นของบริษัท ณ 31 ธันวาคม
2547 เท่ากับ 12,499 ล้านบาท

3.  หนี้สิน

บริษัทฯ มีหนี้สินระยะสั้นกับบุคคลภายนอก 4,005.66 ล้านบาท และมีหนี้สินระยะยาว จำนวน
1,470.55 ล้านบาท ในจำนวนนี้มีเจ้าหนี้สัญญาเช่าทางการเงิน จำนวน 46.2 ล้านบาท
ซึ่งมีอายุสัญญา 36 เดือน ในการใช้สินทรัพย์ถาวร ที่จะก่อให้เกิดรายได้ที่เกี่ยวข้อง
ส่วนของเงินกู้ระยะยาวเป็นสกุลเงินดอลล่าร์สหรัฐ 40.5 ล้านเหรียญ โดยมีอัตราดอกเบี้ยอิงกับ
SIBOR และมีกำหนดระยะเวลาชำระคืนในระหว่างปี 2548 ถึง 2554
บริษัทไม่มีหลักประกันต่อภาระหนี้สินดังกล่าว
แต่ในสัญญากู้ยืมเงินได้ระบุข้อปฎิบัติและข้อจำกัดบางประการเกี่ยวกับ
การดำรงอัตราส่วนหนี้สินรวมต่อส่วนของผู้ถือหุ้น ข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทฯ ส่วนในเรื่องความเสี่ยงของอัตราแลกเปลี่ยน
ที่จะมีผลกระทบต่อเงินกู้ยืมระยะยาวนี้ บริษัทได้ติดตามดูแนวโน้มอย่างใกล้ชิด
เพื่อที่จะบริหารความเสี่ยงอย่างเหมาะสม
อีกทั้งมีนโยบายในการนำผลตอบแทนที่จะได้รับจากรายจ่ายลงทุนในต่างประเทศ
มาชำระหนี้ระยะยาวที่จะครบกำหนดในแต่ละปี
ความเสี่ยงในเรื่องของผลต่างอัตราแลกเปลี่ยนจึงมีน้อย
เรื่องความสามารถในการชำระหนี้ของบริษัท เมื่อคำนวณสัดส่วนความสามารถในการชำระดอกเบี้ย
และหนี้สินที่จะครบกำหนดชำระภายใน 1 ปี แล้ว เท่ากับ 1.32 เท่า
จึงไม่น่าจะมีผลกระทบต่อบริษัทในเรื่องนี้

3.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่บริษัทฯ ได้เคยเปิดเผยข้อมูลมาตลอดเรื่องที่บริษัทย่อยของบริษัท คือ บริษัท ยูเนี่ยนเอ็นเนอร์ยี่
จำกัด มีการลงทุนในโครงการผลิตกระแสไฟฟ้าในประเทศไทย ปัจจุบันโครงการเปลี่ยนชื่อบริษัทเป็น
บริษัท ราชบุรีเพาเวอร์ จำกัด (RPCL) นั้น ณ วันที่ 31 ธันวาคม 2547 บริษัทย่อยข้างต้น
มีเงินลงทุน เงินให้กู้ยืม ประมาณ 700 ล้านบาท โครงการนี้มีความคืบหน้าโดย ต้นปี 2547
ได้มีผู้ถือหุ้นฝ่ายไทยเพิ่ม 2 รายคือ บริษัท ปตท. จำกัด (มหาชน) และบริษัท ราชบุรีอัลลายแอนซ์
จำกัด ในส่วนของแหล่งเงินกู้ บริษัท RPCL อยู่ในขั้นตอนสรุปข้อตกลงและเงื่อนไขกับผู้ให้กู้
คาดว่าจะบรรลุข้อตกลงประมาณต้นปี 2549 นอกจากนี้กำลังอยู่ในขั้นตอนต่อใบอนุญาตกับทางการ
บริษัทคาดว่าจะสามารถก่อสร้างโรงงานและดำเนินการผลิตไฟฟ้าในระยะที่ 1
ได้ประมาณเดือนมีนาคม 2551 ตามแผนงานที่ได้กำหนดไว้
ถ้าเป็นเช่นนั้นเหตุการณ์ที่อยู่นอกเหนือการควบคุมของบริษัท จะคลี่คลายไปในทางที่ดีขึ้น และบริษัทฯ
ก็จะสามารถได้รับเงินให้กู้ยืมคืน และจะได้รับผลตอบแทนจากการลงทุน
ซึ่งจะเป็นส่วนหนึ่งที่ทำให้มูลค่าของบริษัทเพิ่มขึ้นในอนาคต

  (3) ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

ผู้สอบบัญชีของบริษัท คือ นายณรงค์ พันตาวงษ์ สังกัด บริษัท สำนักงานเอินส์ท แอนด์ ยัง จำกัด

ในรอบปีบัญชี 2547 ที่ผ่านมา บริษัทและบริษัทย่อย จ่ายค่าตอบแทนการสอบบัญชีให้แก่
สำนักงานสอบบัญชี เอินส์ท แอนด์ ยัง จำกัด ซึ่งเป็นสำนักงานสอบบัญชีที่ผู้สอบบัญชีสังกัด
จำนวนเงินรวม 3,644,000.-บาท บริษัท และบริษัทย่อย
ไม่มีการจ่ายค่าสอบบัญชีให้กับผู้สอบบัญชีโดยตรง หรือบุคคล/กิจการที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด

2.  ค่าบริการอื่น (non-audit fee)

  บริษัทและบริษัทย่อยจ่ายค่าตอบแทนของงานบริการอื่น ดังนี้

จ่ายให้บริษัท สำนักงาน เอินส์ท แอนด์ ยัง จำกัด
ซึ่งเป็นสำนักงานสอบบัญชีที่ผู้สอบบัญชีของบริษัทสังกัด เป็นค่าปรึกษางานด้านภาษีอากร จำนวนทั้งสิ้น
80,000.-บาท ทั้งนี้โดยไม่มีค่าใช้จ่ายตอบแทนงานบริการอื่นใดอีก ทั้งที่จ่ายในปีนี้
หรืองานไม่แล้วเสร็จที่จะต้องจ่ายในปีถัดไป ให้กับผู้สอบบัญชี หรือสำนักงานที่ผู้สอบบัญชีสังกัด